ROZHODNUTIE KOMISIE
z 15. mája 2007,
ktorým sa schvaľuje systém automatického pozastavenia licencií na rybolov pri porušovaní pravidiel vyvinutých Dánskom, Nemeckom a Spojeným kráľovstvom
[oznámené pod číslom K(2007) 2036]
(Iba dánske, nemecké a anglické znenie je autentické)
(2007/337/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 41/2007 z 21. decembra 2006, ktorým sa na rok 2007 stanovujú príležitosti na rybolov a súvisiace podmienky pre určité populácie rýb a skupiny populácií rýb, vo vodách Spoločenstva a pre plavidlá Spoločenstva vo vodách, v ktorých sa vyžaduje obmedzovanie úlovkov (1), najmä na bod 8.1. písm. h) prílohy IIA k nemu,
so zreteľom na žiadosť predloženú Dánskom, Nemeckom a Spojeným kráľovstvom,
keďže:
(1)
Podľa nariadenia (ES) č. 41/2007 vyvíjanie systémov automatického pozastavovania licencií na rybolov pri porušovaní pravidiel vytvára podmienku, ktorá zvyšuje počet dní, počas ktorých môže byť rybárske plavidlo prítomné v zemepisnej oblasti určenej podľa prílohy IIA k tomuto nariadeniu, a to v období od 1. februára 2007 do 31. januára 2008.
(2)
Dánsko, Nemecko a Spojené kráľovstvo poskytli Komisii informácie o systémoch automatického pozastavenia licencií v prípade porušení pravidiel týkajúcu sa plavidiel prevážajúcich na palube rybársky výstroj podľa bodu 4.1. písm. a) bodu v) prílohy IIA k nariadeniu (ES) č. 41/2007, presnejšie vlečných sietí, dánskych záťahových sietí a podobného výstroja, okrem vlečných sietí s rozperným brvnom s veľkosťou ôk 120 mm alebo väčšou.
(3)
S ohľadom na túto informáciu, systémy automatického pozastavenia licencii na rybolov predložené týmito členskými štátmi by mali byť v prípade takýchto plavidiel schválené,
PRIJALA TOTO ROZHODNUTIE:
Článok 1
Systémy automatického pozastavenia licencií na rybolov v prípade porušení pravidiel vyvinutých Dánskom, Nemeckom a Spojeným kráľovstvom sa schvaľujú pre účely bodu 8.1. písm. h) prílohy IIA k nariadeniu (ES) č. 41/2007 pre plavidlá prevážajúce na palube vlečné siete, dánske záťahové siete a podobný výstroj, okrem vlečných sietí s rozperným brvnom s veľkosťou ôk 120 mm alebo väčšou.
Článok 2
Toto rozhodnutie je určené Dánskemu kráľovstvu, Spolkovej republike Nemecko a Spojenému kráľovstvu Veľkej Británie a Severného Írska.
V Bruseli 15. mája 2007